钦定古今图书集成/理学汇编/文学典/第200卷 > 《跋王元邃诗》前人
## 钦定古今图书集成/理学汇编/文学典/第200卷 > 《跋王元邃诗》前人

元邃使君，长余三岁。三十年前，相遇于衢严客舍中，
示予诗卷。于时笔力如雷奋蛰户而出，如风挟鹏翼
而上，如河决宣、房、瓠子而下也。岁月几何？予屡逐于
朝，使君亦上还二千石印绶，相视各六十馀，须发无
黑者，意使君橐中诗且万首矣。一日，饷予枣木，略自
谱年，每历一官，涉数岁，仅存二三十首，或止三数首，
通不出一帙。盖其掩抑光怪而趣味深远，黜落葩艳
而骨干老苍。至于商今榷古，谈经订史，精论新义，绝
异一世。前人高处，未尝摹拟，亦不自知其合辙也。昔
者周公惟作《鸱鸮》《七月》二诗，夫子不自为诗，合王朝
列国千馀年风人之作，删取三百五篇，其严如此。乃
若人自为集，集之多者至数十倍于夫子所删。乌虖！
诗之盛，固《诗》之衰欤？前辈谓“有意而言，意尽而言止，
为天下之至言。”试以此说观近人之集，类无意而言
者也，意尽而言未止者也。如使君所作，则非有馀于
辞，而不足于意矣。惟少故精，惟精故传，奚以多为哉？
初，使君少与长君以律赋齐名，莆之作者，皆在下风。
长君早夭，士林痛惜。向来同袍子，如德润、方公诸人，
多已贵显。使君方连蹇推迁三郡，浩然无叹老嗟卑
之意。其言论风旨，略发于诗。使君王氏，名太冲。元邃
名秉哲。